Aavikon sijaintia havainnollistava kartta.
**Iso Suola-aavikko** eli **Dasht-e Kavir** (pers. ‏دشت كوير‎), aiemmin **Kavirin aavikko** on noin 55 000 neliökilometrin laajuinen aavikko Pohjois-Iranissa. Aavikon pohjoisosa kuuluu Semnanin, eteläosa lähinnä Esfahanin ja itäosa paljolti Etelä-Khorasanin provinssiin.

Aavikon persiankielinen nimi on muodostettu sanoista *dasht* ’kivinen tasanko’ ja *kavir* ’suolasuo’. Dašt-e Kavirin merkitys on siten ’kivinen suolatasanko’. Encyclopedia Iranican mukaan aavikon paikallinen tai historiallinen nimi ei ole kuitenkaan Dasht-e Kavir, joka nimi lienee peräisin 1800-luvun ulkomaalaisilta löytöretkeilijöiltä. Muutamaa poikkeusta lukuun ottamatta paikalliset yhteisöt ovat yleensä viitanneet paljaisiin aavikkotasankoihin nimillä kavīr, lūt tai bīābān, ilman yksilöllistä nimeä. Suurinta aavikkoa kutsuttiin vain Isoksi kavīriksi (Kavīr-e bozorg).

Ison Suola-aavikon länsiosassa on Kavirin kansallispuisto, joka kuuluu Unescon biosfäärialueohjelmaan. Biosfäärialueella (4 200 km2) asui vuonna 2002 noin 35 000 eri heimoihin kuuluvaa ihmistä. Kavirin kansallispuisto sijaitsee noin sata kilometriä Qomista itään ja noin 120 kilometriä Teheranista kaakkoon. Iso Suola-aavikko jatkuu kauas tämän kansallispuiston itäpuolelle. Iso Suola-aavikko on noin 390 kilometriä leveä. Ulottuvuus pohjoisesta etelään on noin 150 kilometriä. Aavikon paimentolaisasukkaat vaihtavat asuinpaikkaansa vuodenajan mukaan. He muuttavat syksyllä ja keväällä korkealla vuoristossa olevien laidunmaiden tai Ison Suola-aavikon luoteisten reunamaiden välillä, Khorasanin tai Semnanin rajan jommallekummalle puolelle, ja tuottavat lihaa myytäväksi Teheraniin.

Iso Suola-aavikko on alimmillaan noin 400 metriä merenpinnan yläpuolella. Aavikolla on suuria suolapannuja. Iso Suola-aavikko muodostaa etelämpänä sijaitsevan Ison Hiekka-aavikon kanssa pääosan Iranin keskitasangosta. Sen paikalla oli kymmeniä miljoonia vuosia sitten valtameri, jonka kuivuessa maaperään on jäänyt suolakerrostumia.

Aavikon vuotuinen sademäärä jää alle sadan millimetrin. Matkustamista ei suositella seudulle kesällä, sillä ilman lämpötila voi tällöin nousta 50 °C:een tai ylikin. Tammikuun keskilämpötila on 22 °C ja toukokuun 40 °C. Ilma on erittäin kuivaa. Ilman keskimääräinen suhteellinen kosteus on alle 30 prosenttia, kesällä se laskee joskus liki nollaan prosenttiin.

* Tuulen muokkaavia hiekkadyynejä.Tuulen muokkaavia hiekkadyynejä.
* 
* Sora-aavikkoa.Sora-aavikkoa.
* 
* 
* Maranjabin kuiva aavikon suolajärvi Kavirin kansallispuistossa. Maranjabin kuiva aavikon suolajärvi Kavirin kansallispuistossa.
* Kuiva Maranjabin suolajärvi. Kuiva Maranjabin suolajärvi.
* Kylä Isolla Suola-aavikolla. Huomaa rakennusten tuulihormit.Kylä Isolla Suola-aavikolla. Huomaa rakennusten *tuulihormit*.
* Maranjabin aavikon kasvistoa. Maranjabin aavikon kasvistoa.
* Maranjabin karavanseraiMaranjabin karavanserai
* Suola-aavikon paimentolaisiaSuola-aavikon paimentolaisia

Lähteet
-------

1. 1 2  Iso Suola-aavikko, Eksonyymit, Kotus.fi, viitattu 22.3.2021
2. 1 2 3  Hakulinen, Kerkko: *Paikannimet*. s. 268 Kavirin aavikko. Helsinki: WSOY, 2006. ISBN 951-0-27676-6.
3. 1 2 3 4  Desert *Encyclopædia Iranica*. Viitattu 23.7.2015. (englanniksi)
4. ↑  Biosphere Reserve Information: Iran. Kavir  28.2.2000. unesco.org. Viitattu 23.7.2015. (englanniksi)
5. ↑  Kavīr Desert. Desert, Iran *Encyclopædia Britannica*. britannica.com. Viitattu 23.7.2015. (englanniksi)
6. 1 2  Rahman Mehraby: Deserts of Iran  17.3.2010. destinationiran.com. Viitattu 23.7.2015. (englanniksi)
7. ↑  Nasa: satelliittikuva Isosta Suola-aavikosta Nasa.
8. ↑  Introducing Dasht-e Kavir lonelyplanet.com.  Arkistoitu 23.7.2015. Viitattu 23.7.2015. (englanniksi)

Aiheesta muualla
----------------

* Kuvia tai muita tiedostoja aiheesta **Iso Suola-aavikko** Wikimedia Commonsissa

* Earth Observatory: Iran’s Great Salt Desert (Feb. 17, 2013) (englanniksi) (nasa.gov)
* Satellitenbild der Woche: Schönheit voller Salz und Staub (saksaksi) (spiegel.de)
* Iran Toursim & Touring Online: Kavir National Park (englanniksi) (itto.org)
* Kavir (Desert) National Park (englanniksi) (wikimapia.org)
* K. E. Eduljee: Yazd Region. Coping with the Desert. Innovative Technologies (englanniksi) (heritageinstitute.com)